Зебравыя амадзіны (Taeniopygia guttata) у доследах прадэманстравалі складаныя паводзіны пад час выбару партнёра, якія падобныя на закаханасць у людзей. Аднак эвалюцыйны сэнс падобных паводзін не заўсёды зразумелы. Ці не з’яўляюцца падобныя складаныя і параўнальна працяглыя рытуалы выбару партнёра стратай энергіі і часу? Новае даследаванне нямецкіх навукоўцаў, апублікаванае ў адкрытым доступе ў часопісе PLOS Biology, дапамагае зразумець магчымыя прычыны. Каб вывучаць і аналізаваць паводзіны, якія стаяць за закаханнем, патрэбна параўнальна шмат часу і, ў выпадку чалавека, існуюць сур’ёзныя этычныя абмежаванні ў правядзенні адпаведных эксперыментаў. Аднак даследчыкі прыдумалі вельмі элегантныя доследы, якія дазволілі ім літаральна “прэпараваць” следствы выбару партнёра ў зебравых амадзін.